Jake Gyllenhaal

Jake Gyllenhaal (sündinud 19. detsembril 1980) on Ameerika Ühendriikide filminäitleja.

Lapsepõlv ja varane noorus
Jake Gyllenhaal sündis Rootsi aadlisuguvõsast pärineva filmilavastaja Stephen Gyllenhaali ja tema juudi päritolu abikaasa, stsenarist Naomi Foner Gyllenhaali teise lapsena. Tema vanem õde Maggie Gyllenhaal on samuti filminäitleja.

Jake Gyllenhaal sai traditsioonilise judaistliku kasvatuse. Vaatamata perekonna heale majanduslikule olukorrale pidi ta juba varases nooruses hakkama suviti tööle, sest vanemad soovisid, et ta õpiks elus iseseisvalt hakkama saama.

Esimesed osatäitmised filmides olid Jake Gyllenhaalil juba lapsena aastatel 1991–1994. Tema debüüdiks sai film "Linnavurled" ("City Slickers"). 1993 mängisid nad koos õega oma isa filmis "Ohtlik naine" ("A Dangerous Woman").

1998 lõpetas Jake Harvard-Westlake'i eliitkooli Los Angeleses ning jätkas õpinguid idareligioonide ja -filosoofia alal New Yorgi Columbia Ülikoolis. 2002 jättis ta näitlejakarjääri nimel ülikooli pooleli.

Tegevus filminäitlejana
Pärast lapsepõlve katsetusi kinolinal mängis Jake Gyllenhaal koos oma õega taas isa lavastatud filmis "Homegrown" (1998). Sealsele pisirollile järgnes juba järgmisel aastal peaosa Homer Hickami autobiograafial põhinevas filmis "Oktoobritaevas", mida võib pidada Gyllenhaali esimeseks suureks rolliks. See elulooline draama jutustab Lääne-Virginia söekaevuri pojast, kes suudab 1950. aastatel vaatamata masendavale elukeskkonnale ja vanemate vastuseisule kindlaks jääda oma huvile raketiasjanduse vastu.

Nimiosa 2001. aastal Richard Kelly lavastatud müstilises draamas "Donnie Darko" osutus lõplikuks läbimurderolliks, mille järel Gyllenhaal on mänginud peaaegu igal aastal 2-3 mängufilmis. Tema parimate rollide hulka loetakse traagilise saatusega Holden Wortheri osa Miguel Arteta tragikoomilises filmis "Hea tüdruk" (2001) ja Sam Halli rolli Roland Emmerichi lavastatud kliimakatastroofist kõnelevas filmis "Päev pärast homset" (2004).

2005 tõi Jake Gyllenhaalile kaasa kaks huvitavat osatäitmist. Nimiosa Anthony Swoffordi autobiograafilisel romaanil põhinevas filmis "Kahuriliha" ("Jarhead") peeti tema jaoks võrdlemisi ebatüüpiliseks. Maskuliinne ja agressiivne merejalaväelane Lahesõjas ei olnud tüüp, kellena Gyllenhaali on harjutud aastate jooksul nägema. Väidetavalt teenis ta selle osatäitmise eest 6 miljonit USA dollarit.

Homoseksuaalse kauboi Jack Twisti roll Ang Lee lavastatud "Brokebacki mäes" ("Brokeback Mountain") tuli samuti paljudele üllatusena. Homoseksuaalse tegelase mängimise suhtes tal enda sõnul vastumeelsust ei olnud, kuid hiljem on Gyllenhaal tunnistanud, et suudlusstseenid Heath Ledgeriga olid siiski mõneti ebamugavad. Suurepärase osatäitmise eest selles filmis kandideeris ta 2006. aastal parima meeskõrvalosatäitja Oscarile. Sama osatäitmise eest võitis ta Briti Akadeemia auhinna. 

2007. aastal astus Gyllenhaal David Fincheri lavastatavas põnevusfilmis "Sodiaak" üles kirjanik Robert Graysmithi osas. Robert Graysmith on reaalselt eksisteeriv isik, kes on ühtlasi filmi stsenarist. Ühtlasi tegi ta kaasa samal aastal valminud põnevusfilmis "Isolatsioonis", mille tegevus leiab aset Lähis-Idas.

Poliitiline tegevus

Jake Gyllenhaal on poliitiliselt aktiivne näitleja. 2004. aasta Ameerika Ühendriikide presidendivalimiste ajal külastas ta ülikoole, et innustada üliõpilasi hääletama ja toetas avalikult Demokraatliku Partei kandidaadi John Kerry valimiskampaaniat. Ühtlasi on ta osalenud inimõiguste organisatsiooni American Civil Liberties Union kampaaniates.

Isiklikku
Jake Gyllenhaal järgib oma vaadetes ja eluviisis budistlikke põhimõtteid. Tema enda sõnul meeldib talle süüa valmistada ja puutööd teha. Gyllenhaal on suur koertesõber ja kodus on tal kaks koera.

Tema pikim ja tuntuim naissuhe on siiani olnud näitlejanna Kirsten Dunstiga, kellega ta tutvus oma õe Maggie vahendusel. Suhe Dunstiga kestis poolteist aastat (2002–2004).

Jake Gyllenhaali sõprade hulka kuuluvad ansambli Maroon 5 solist Adam Levine, näitlejad Peter Sarsgaard ja Austin Nichols.

Filmid

Auhinnad
 2002 Young Hollywood Award – läbimurdeline esitus meesnäitlejate seas ("Hea tüdruk")
 2003 Chlotrudis Award – parim meesnäitleja ("Donnie Darko")
 2005 National Board of Review Award – parim meeskõrvalosatäitja ("Brokebacki mägi")
 2006 Briti Akadeemia auhind – parim meeskõrvalosatäitja ("Brokebacki mägi")

Välislingid

 
 
 Ametlik koduleht

Ameerika Ühendriikide filminäitlejad
Sündinud 1980